Statsråder, øvrige deltakere.

Hjertelig takk for invitasjonen til å si litt om hvordan sparebankene tar mål av seg til å bidra å bygge framtidens energisamfunn.

Jeg er administrerende direktør for Sparebankforeningen i Norge som er næringspolitisk organisasjon for landets 121 sparebanker fra den største, som er bankdelen av DnB NOR til den minste, Cultura Sparebank. Sparebankene har ca 65 % av bankmarkedet målt etter balansevolum.

Vi syntes vi kom bra i gang med arbeidet med klimautfordringen i sparebanknæringen i 2007. Vi viet mesteparten av vår fagdag på årsmøtet til å belyse denne utfordringen, vi nedsatte en arbeidsgruppe som utarbeidet næringens klimaanbefaling, og i styremøtet i mai 2008 ble anbefalingen til medlemsbankene vedtatt. Kort oppsummert er denne anbefalingen som følger:

**Vedtak i Sparebankforeningens styre mai-08**

1. Styret i Sparebankforeningen **anbefaler** alle medlemmene å ha et aktivt engasjement i klima- og miljøpolitikken og starte med bankenes egen drift. Styret mener at Klimagruppens rapport gir gode føringer på hvordan dette kan gjøres.
2. Sparebankforeningen **bør fortsette arbeidet** med å motivere og støtte sparebankene på dette feltet.
3. Sparebankforeningen **bør fortsette dialogen** med KS og andre relevante organisasjoner der samarbeid med sparebankene kan gi resultater.
4. Styret **anbefaler** at bruken av gaveinstrumentet **avspeiler bankens miljøsatsing** og viser for øvrig til Klimaarbeidsgruppens rapport.

Kort fortalt kan bankene bekjempe klimatrusselen på fire måter.

De bør feie for egen dør. Dvs. de bør sørge for at egen drift er så miljøvennlig som mulig, og dokumentere dette gjennom f. eks å Miljøfyrtårnsertifisere seg. De bør ta dette opp i styrende organer, offentliggjøre sin politikk på hjemmesidene og i ord og handlig vise at de har et bevist forhold til utfordringen.

De bør innarbeide klimaaspektet i sin kredittpolitikk. Det er få bygge- og anleggsprosjekter, i alle fall utenfor off. sektor, som ikke delvis er lånefinansiert.

Et prosjekt med en dårlig klimaprofil har en høyere risiko på sikt enn et prosjekt med god klimaprofil, og lånet bør derfor i prinsippet prises høyere for det dårlige prosjektet. Dermed vil prismekanismen bidra til at prosjektene får en bedre klimaprofil. Dette gjøres nok i beskjeden grad i dag, og tilbakemeldingen fra bankene er at man kanskje heller ønsker å gi en rabatt til spesielt klimavennlige prosjekter. Gjør man det, er imidlertid effekten den samme. I det minste bør bankens rutiner tilsi at man tar problemstillingen opp med kunden under arbeidet med saken og stiller kritiske spørsmål hvis det planlegges kortsiktige og lite miljøvennlige løsninger. På den måten medvirker man til at kunden har et nøye gjennomtenkt forhold f. eks til valg av oppvarmingssystem.

Sparebankene er sentrale samfunnsaktører, og bør bruke sin posisjon til å skape oppmerksomhet rundt klimaproblemstillingen. Dette kan de gjøre ved å arrangere konferanser, utdele miljøpriser etc. I 2007, som er siste året vi har endelige tall for, delte norske sparebanker ut 650 millioner i gaver til allmennyttige formål, og styret anbefaler at også gaveinstrumentet brukes for å fremme klimaarbeidet. Sparebankene har tradisjon tilbake til 1822 for å drive sin virksomhet med stor sosial ansvarlighet, og da skulle det bare mangle at de ikke engasjerte seg innen det som kanskje er en av de største utfordringene menneskene har hatt.

Sparebankene bør også kunne tilby investeringsalternativer med en spesielt god klimaprofil, f. eks av typen grønne fond.. Endringer i pensjonssystemet, en eldre og rikere befolkning etc. øker behovet for gode spareprodukter, og da bør man ha gode alternativer som bidrar til å skaffe nødvendig kapital til de store klimainvesteringer som utvilsomt må gjøres.

Hvor langt er vi så kommet?

Planen var at når styret hadde vedtatt klimaanbefalingen skulle man bruke høsten til virkelig å få opp farten på klimasektoren. Men 15. sept gikk banken Lehman Brothers konkurs, og man fikk internasjonalt en finanskrise som også smittet over på Norge. Dermed ble all energi både i Sparebankforeningen og bankene langt på vei brukt til å takle de utfordringer denne krisen skapte, og vi mistet tempo. Noen banker har imidlertid gjort en god del. For eksempel har Sparebanken Sogn og Fjordane etablert sine 10 klimabud for bankens drift som de følger nøye opp. SparebankenVest har etablert et klimafond på 100 mill, nokså mange sparebanker er Miljøfyrtårnsertifisert, Klæbu Sparebank med flere har gått gjennom sin drift og kjøpt kvoter for sine utslipp slik at de er klimanøytrale, og Melhus Sparebank gir miljølån med renterabatt for å nevne noe.

Situasjonen er nå noe mer normalisert i bankmarkedene, og jeg tror dette er et godt eksempel på at vi må ha to tanker i hodet samtidig. Vi må jobbe for å løse den langsiktige klimautfordringen samtidig som vi jobber for å møte de utfordringer finanskrisen bringer med seg. Vi vil derfor på vårt styremøte i juni på nytt ta opp saken med sikte på å revitalisere arbeidet.

Takk for oppmerksomheten!